Nafarroako Parlamentuko Mahaiak, 2019ko irailaren 30ean egindako bilkuran, Eledunen Batzarrari entzun ondoren, erabaki hau hartu zuen, besteak beste:

**1.** Izapidetzeko onartzea Izquierda-Ezkerra Talde Mistoak aurkezturiko mozioa, zeinaren bidez Hezkuntza Departamentua premiatzen baita irakaskuntza publikoaren garapena lehenets dezan, hezkuntza sozializatzailea eta kalitatezkoa bermatze aldera.

**2.** Nafarroako Parlamentuko Aldizkari Ofizialean argitara dadin agintzea.

**3.** Mozioa Hezkuntza Batzordean izapidetzea, eta zuzenketak aurkezteko epea bukatzea eztabaidari ekiteko bilkura-egunaren aurrekoaren eguerdiko hamabietan.

Iruñean, 2019ko irailaren 30ean

Lehendakaria: Unai Hualde Iglesias

MOZIOAREN TESTUA

Izquierda-Ezkerra Talde Mistoko eledun Marisa de Simón Caballero andreak, Legebiltzarreko Erregelamenduan ezarritakoaren babesean, honako mozio hau aurkeztu du, Hezkuntza Batzordean eztabaidatu eta bozkatzeko:

Zioen azalpena:

PSNk, Geroa Baik, Podemos-Ahal Duguk eta Izquierda-Ezkerrak legegintzaldirako sinatutako gobernu-programak irakaskuntza publikoa garatzeko konpromiso argia jasotzen du, Nafarroako hezkuntza sistemaren ardatza den aldetik, eta ikastetxe publikoei aitortzen die gizartearen erronkei eta herritarren hezkuntza-beharrizanei erantzuteko ahalmena dutela.

Orobat jasotzen du gure apustua eta konpromisoa argiak direla familiek beren seme-alabak etxetik gertuen dagoen ikastetxe publikoan –nork bere auzoan edo herrian– eskolatu ahal izateko eskubideari dagokionez.

Halatan, 2019-2023 programa-akordioak –bizikidetzazko eta berdintasunezko legegintzaldi berritzaile eta aurrerakoirako– honako hau dio “3.1 Ezagutza, hezkuntza eta aukera-berdintasuna” atalean:

6. Eskola publikoa lehenetsi hezkuntza-sistemaren bizkarrezur gisa; haren ikastetxe-sarea aski izan dadila auzo eta eskualde bakoitzaren beharrizanei erantzuteko. Hezkuntza-eskaintza publikoa eta eskola-unitate publikoen kopurua handitu. Nork bere auzoan ikasteko aukera izatea ahalbidetu.

13. Eskolaratze-araudia aldatu, ikasleak hezkuntza publikoan eta beren inguru familiar eta sozialetik ahalik eta gertuen eskolaratzeko, Hau da, beren bizitokitik gertu.

14. Langile-taldeen planifikazioa, ikastetxe publikoetan behin ikasturtea hasita sartzen diren ikasleei eta eskola-ordutegian PILE (atzerritarren hizkuntza murgiltze programa) aplikatzeari dagokienez.

Irakaskuntza publikoaren kalitatea hobetzeko 2018-2022 urteetarako itunak ezartzen duenez, berriz, “matrikula arrunteko eta bereziko prozedura orokorrean zehar automatikoak izanen dira bikoizketak”.

Eultzako ikastetxe publikoan, matrikulazioko prozedura arruntean, bi eskola-unitate aurreikusten ziren irakaskuntzako maila guztietan, salbu eta 6. mailan.

Prozedura arrunta eta berezia bukatu zenean, Hezkuntza Departamentuak 3 urteko eskola-unitate bat kentzea erabaki zuen.

Halere, ikastetxe horrek 27 matrikula izan zituen epe berezian; horietako bat hezkuntza premia bereziko ikaslea da, eta horren ebaluazioa egiten ari dira. 28 eskabide dira, beraz: ezarritako ratioa baino 3 gehiago.

Izquierda-Ezkerraren ustez, ikastetxe horretako bi eskola-unitateak –eta egoera berean legokeen beste edozeinetakoak– mantendu behar dira.

Erabaki proposamena:

1. Nafarroako Parlamentuak Nafarroako Gobernuko Hezkuntza Departamentua premiatzen du irakaskuntza publikoaren garapena lehenets dezan eta, beraz, Nafarroako Foru Komunitateko ikastetxe publikoen hazkundea babestu dezan, guztiei hezkuntza sozializatzailea eta kalitatezkoa bermatze aldera.

2. Nafarroako Parlamentuak Hezkuntza Departamentua premiatzen du ez dezan eskola-unitaterik ken ikastetxe publikoetan, baldin eta eskaria behar adinakoa bada.

3. Nafarroako Parlamentuak Nafarroako Gobernuko Hezkuntza Departamentua premiatzen du eskola-postu bat berma diezaien ikastetxe publiko batean ikaspostu bat eskatzen duten ikasle guztiei.

Iruñean, 2019ko irailaren 26an

Foru parlamentaria: Marisa de Simón Caballero